NLP – INSPIRED Life and business coaching
Het jy dalk so ‘n bietjie inspirasie nodig om die jaar volstoom aan te pak?
Rozanne Raath, ‘n lewensafrigter, gee ‘n paar goedvoelbeginsels, wat deur enigiemand van enige ouderdom toegepas kan word.
1. Voor jy enige van die wenke hieronder aandurf, gooi eers jou motor vol brandstof. Dus volg ’n lae-GI-dieet vir volgehoue energie en drink minstens twee liter water per dag. Jou liggaam gaan nie sonder “brandstof” doeltreffend kan funksioneer nie.
Rozanne deel ‘n paar beginsels van die Skool vir NLP (Neuro Linguistic Programming) vir suksesvolle en positiewe denke:
2. Elke optrede word deur ‘n positiewe bedoeling gedryf. Almal doen altyd wat hulle dink reg is of die enigste keuse vir hulle is, gegewe die omstandighede vanuit hul oogpunt, reg of verkeerd. Hou dit in gedagte voor jy oordeel, want die persoon bedoel dalk goed.
3. Die betekenis wat iemand anders aan jou kommunikasie heg, is die respons wat jy gaan kry. Wanneer jy dan kommunikeer, let op die gevolge van wat en hoe jy dit sê en onthou dat mense vanuit hul oogpunt daarop reageer.
4. Daar is geen mislukking nie, net terugvoering. Die woord “kritiek” laat sommige sweet en min mense hou daarvan. Hou jou kop hoog, want terugvoering is bruikbare inligting om jou meesterplan te verbeter en jou tot sukses te motiveer.
5. Wees buigsaam en pas by verskillende situasies aan.
6. Weerstand is ‘n teken van te min rapport (die skep van ‘n vertrouensverhouding of atmosfeer van vertroue). Wanneer jy rapport het, het jy massiewe invloed, so doen moeite om na ander te luister – by jou werk en by jou huis.
7. As een mens dit gedoen het, beteken dit dis menslik moontlik. As dit menslik moontlik is, kan enige mens leer hoe om dit te doen. Leer in 2016 ‘n nuwe vaardigheid aan.
8. Alle uitnemendheid en ongelooflike prestasies het ‘n struktuur en ‘n strategie, en juis om daardie rede kan dit aangeleer word. Sonder rolmodelle uit en leer by hulle. Jy hoef nie die wiel te herontwerp nie.
9. Ons het al die hulpbronne wat ons benodig, inherent in ons eie fisiologie en neurologie. Delf diep binne jou, jy het die antwoorde op jou groot vrae en jy weet presies wat om te doen.
10. Fokus eerder op uitkomste as probleme. Probleemraamwerke fokus op wat verkeerd is en hoe om verkeerde dinge reg te stel en skep ‘n negatiewe ingesteldheid. Uitkomsgebaseerde raamwerke fokus op die resultaat wat jy wil hê en die beste manier om dit te bereik en skep, is ‘n positiewe ingesteldheid.
11. Vra eerder “hoe”-vrae as “hoekom”-vrae. “Hoekom”-vrae lei tot ‘n stroom verskonings en redes wat die probleem net erger maak. “Hoe”-vrae gee jou begrip van die struktuur van die probleem en die dieper gedagtegang en motiverings wat dit in plek hou.
12. Fokus op moontlikhede in plaas van ‘n moet. Dan glo jy dat enigiets moontlik is en niks is ‘n moet nie. Dit laat kreatiwiteit vloei en nooi vryheid in.
13. Neem ‘n houding van nuuskierigheid en fassinasie aan in plaas van om uit die staanspoor aannames te maak en aan feite vas te klou. Vra uit en maak seker jy verstaan die ander persoon.
14. Wanneer jy jouself of omstandighede wil verander, moet jy op geestelike vlak begin (die diepste deel waar gedrag ontstaan), dan na identiteit oorgaan (dit wat jy oor jouself en ander glo), jou vermoëns, jou gedrag en laastens jou omgewing (waar jou gedrag manifesteer).
15. Lees eerder ‘n tydskrif voor jy gaan slaap as om met tegnologie besig te bly. Navorsing toon dat om na ‘n helder skerm (selfoon, rekenaar of TV) te staar jou korter, asook ligter laat slaap.
16. Doen een ding op ‘n slag en doen dit goed. Jy dink dalk jy’s baie produktief om jou e-posse en Twitter dop te hou terwyl jy in Excel werk, maar eintlik deel jy jou aandag in klein stukkies op en laat dit jou nog minder doeltreffend werk.
17. Handhaaf ‘n goeie postuur. Kom in die gewoonte om selfone, tablette, TV’s of rekenaars op jou lessenaar op ooghoogte te hou. Jou oë moet reguit vorentoe kyk, jou nek en rug moet reguit en regop wees en jou arms moet gemaklik rus.
18. Wees ‘n gesonde sosiale-netwerk-gebruiker. Sit jou “notifications” af en gebruik sosiale media doelgerig. Verskeie studies toon ‘n verband tussen die gebruik van sosiale media met verhoogde vlakke van stres en gevoelens van eensaamheid soos mense hulself met ander vergelyk. Neem dalk ‘n paar uur of ‘n dag “af” van sosiale media en kyk hoe jou gemoed verbeter. Onthou die beste verhoudings word in persoon of oor die telefoon gebou, so gaan drink eerder daai koffie as om na foto’s daarvan te staar.
19. Voorkoming is beter as genesing. Dis waar vir ons fisieke sowel as digitale lewens. Om die skok, angs en wanhoop, wat met die verloor van jou data, werk, media of aanlynrekeninge gepaardgaan, te vermy doen hierdie dadelik: Maak seker als is op verkieslik drie plekke gestoor: aanlyn (op ‘n “wolkie”), op jou rekenaar en op ‘n eksterne hardeskyf.
20. En as jy nie weet hoe om een van hierdie bogenoemde wenke aan te durf nie, laat ‘n professionele persoon jou help. Ek betaal eerder iemand wat van beter weet as om die verreikende skade ná die tyd te probeer herstel.
Rozanne Raath is ‘n lewensafrigter en kan gekontak word by rraath.coach@gmail.com of gaan lees meer by inspired2coach
June 21, 2016 Rozanne Raath	balans, beginsels om beter te voel, geluk, lewenslesse, life coach, NLP, sukses	Leave a comment
Uitgebrande ma’s – Leer om goed vir jouself te wees